Document ID: 32003D0759

32003D0759
L 273/18
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 15 октомври 2003 година
за определяне на специални условия за внос на рибни продукти от Белийз
(нотифицирано под номер C(2003) 3645)
(текст от значение за ЕИП)
(2003/759/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1992 г. за определяне на здравните изисквания за производството и пускането на пазара на рибни продукти (1), последно изменена с Регламент ЕО № 806/2003 (2), и по-специално член 11 от нея,
като има предвид, че:
(1)
От името на Комисията е била извършена инспекция в Белийз, за да бъдат проверени условията, при които рибни продукти се произвеждат, съхраняват и изпращат към Общността.
(2)
Изискванията в законодателството на Белийз, свързани с здравните инспекции и мониторинг на рибни продукти могат да се считат като равностойни на тези, посочени в Директива 91/493/ЕИО.
(3)
По-специално Belize Agricultural Health Authority (BAHA) е способен да проверява ефективно прилагането на действащото законодателство.
(4)
ВАНА е представил официални гаранции относно спазване на стандартите за ветеринарно-санитарен контрол и мониторинг на рибни продукти, както е установено в глава V от приложението към Директива 91/493/ЕИО, и относно удовлетворяване на хигиенни изисквания, равностойни на тези, установени в посочената директива.
(5)
Необходимо е да бъдат установени подробни разпоредби във връзка с рибни продукти, внасяни в Общността от Белийз, в съответствие с Директива 91/493/ЕИО.
(6)
Също така е необходимо да бъде съставен списък на одобрени предприятия, кораби фабрики или хладилни складове, и списък на хладилни кораби, оборудвани в съответствие с изискванията на Директива 92/48/ЕИО на Съвета от 16 юни 1992 г. относно определянето на минималните хигиенни правила, приложими за улова на рибни продукти на борда на някои кораби съгласно член 3, параграф 1, буква a), i) от Директива 91/493/ЕИО (3). Тези списъци следва да бъдат съставени на базата на съобщение, изпратено от ВАНА до Комисията.
(7)
Настоящото решение е уместно да започне да се прилага 45 дни след публикуването му, за да бъде осигурен необходимият преходен период.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Belize Agricultural Health Authority (ВАНА) е компетентният орган, определен за целите на проверяване и удостоверяване на съответствието на рибните продукти с изискванията на Директива 91/493/ЕИО.
Член 2
Рибни продукти, внасяни в Общността от Белийз, отговарят на изискванията, определени в членове 3, 4 и 5.
Член 3
1. Всяка пратка трябва да се придружава от номериран оригинален здравен сертификат в съответствие с образеца в приложение I, който се състои от един лист, надлежно попълнен, подписан и с вписана дата.
2. Сертификатът се съставя най-малко на един официален език на държавата-членка, в която се извършват проверките.
3. Сертификатът съдържа името, длъжността и подписа на представителя на ВАНА и официалния печат на последния, с различен цвят от цвета на другите вписвания.
Член 4
Рибните продукти трябва са с произход от одобрени предприятия, кораби фабрики или хладилни складове, или от регистрирани хладилни кораби, изброени в приложение II.
Член 5
Всички опаковки трябва да носят думата „БЕЛИЙЗ“ и номера на одобрението/регистрационния номер на предприятието, кораба фабрика, хладилния склад или хладилния кораб по произход с незаличими букви, освен в случай на замразени рибни продукти в насипно състояние и предназначени за производство на консерви.
Член 6
Настоящото решение се прилага от 8 декември 2003 г.
Член 7
Адресати на настоящото решение са държавите-членки.
Съставено в Брюксел на 15 октомври 2003 година.

Labels: 0
3
18
6